มติกนง.คงดอกเบี้ย 2.75%
กนง. มีมติ 5 ต่อ 1 เสียงคงดอกเบี้ยนโยจบายไว้ที่ 2.75 % ต่อปี เชื่อ ดอกเบี้ยระดับปัจจุบันยังสนับสนุนการเติบโตทางเศรษฐกิจ
3 เม.ย. 2556

กนง. มีมติ 5 ต่อ 1 เสียงคงดอกเบี้ยนโยจบายไว้ที่ 2.75 % ต่อปี เชื่อ ดอกเบี้ยระดับปัจจุบันยังสนับสนุนการเติบโตทางเศรษฐกิจ
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะเลขานุการคณะกรรมการนโยบายการเงิน (กนง.) เปิดเผยผลการประชุม กนง. ในวันนี้ว่า ที่ประชุมมีมติ 5 ต่อ 1 เสียง ให้คงอัตราดอกเบี้ยนโยบายไว้ที่ 2.75% ต่อปี โดย กนง. 1 ท่าน เห็นสมควรให้ลดดอกเบี้ยนโยบายลง 0.25 % เนื่องจากห่วงความผันผวนของเงินทุนเคลื่อนย้าย และอัตราแลกเปลี่ยนแข็งค่า อย่างไรก็ตาม มี กนง. อีก 1 ท่าน ติดภารกิจในต่างประเทศ ไม่สามารถร่วมประชุมได้ 
ทั้งนี้ กนง. ส่วนใหญ่มีความเห็นว่า ภาวะเศรษฐกิจโลกมีความเปราะบาง แต่การดำเนินนโยบายการเงิน หรือ ระดับอัตราดอกเบี้ยในปัจจุบัน ถือว่ายังมีความเหมาะสม และยังสนับสนุนอัตราการเติบโตทางเศรษฐกิจ แต่ยังต้องระวังความเสี่ยงด้านเสถียรภาพการเงิน อาทิ การขยายตัวของสินเชื่อ โดยเฉพาะสินเชื่อครัวเรือน สินเชื่อส่วนบุคคล สินเชื่อในภาคอสังหาริมทรัพย์ ที่ยังเติบโตในระดับสูง รวมถึง ยังต้องติดตามความผันผวนและเงินทุนที่เคลื่อนย้ายอย่างรวดเร็ว จึงเห็นควรให้คงดอกเบี้ยในระดับดังกล่าวต่อไป และติดตามสถานการณ์ปัจจัยการเปลี่ยนแปลงทางเศรษฐกิจทั้งในและต่างประเทศอย่างใกล้ชิด